b"\n_START_ARTICLE_\nPalau del Governador (Tarragona)\n_START_SECTION_\nDescripci\xc3\xb3\n_START_PARAGRAPH_\nEdifici de carreus ben esquadrats en testera amb fa\xc3\xa7anes a tres carrers. La fa\xc3\xa7ana del carrer Major presenta la porta principal amb arc rebaixat retallat per a inserir una porta de llinda. Els pisos presenten una finestra en posici\xc3\xb3 axial amb l\xe2\x80\x99eix de simetria de l\xe2\x80\x99edifici i balcons a costat i costat. La fa\xc3\xa7ana de carrer Cavallers presenta dos arcs de mig punt a nivell de planta baixa i balcons i finestres en les plantes superiors. I la fa\xc3\xa7ana de carrer Riudecols mostra en la planta baixa dos accessos amb arc de mig punt i un d'arc pla. Per sobre es documenten dos pisos i golfes. _NEWLINE_En la cantonada entre carrers Riudecols i Cavallers es conserva un emblema consistent en dos grius que flanquegen un escut central i a la fa\xc3\xa7ana del carrer Major s\xe2\x80\x99obren diverses portes sobre les quals es veuen escuts amb la creu de Sant Jordi, fet que demostra la seva pertin\xc3\xa8ncia a la Diputaci\xc3\xb3 o a la Generalitat.\n_START_SECTION_\nHist\xc3\xb2ria\n_START_PARAGRAPH_\nEn un document del 1463 s\xe2\x80\x99esmenta l\xe2\x80\x99edifici com habitatge del General i el 1577 com a casal d\xe2\x80\x99en Galceran de Barcel\xc3\xb3. Durant el segle XVII, al regnat de la casa dels \xc3\x80ustries, fou la resid\xc3\xa8ncia del Governador de la ciutat, delegat del virrei de Catalunya. _NEWLINE_En el cadastre del 1736 consta com a Casa de l\xe2\x80\x99antiga Diputaci\xc3\xb3 o del real Patrimoni. L\xe2\x80\x99any 1754 fou destinat a quarter de les tropes de la guarnici\xc3\xb3 su\xc3\xafssa de la Pla\xc3\xa7a, despr\xc3\xa9s va ser destinat a una comunitat religiosa, va ser encautat per l'Estat i l\xe2\x80\x99any 1869 fou venut passant a mans privades. _NEWLINE_L\xe2\x80\x99edifici fou dividit i aprofitat com a habitatges fins que l\xe2\x80\x99any 1982 fou finalment adquirit pel Departament de Cultura de la Generalitat de Catalunya per establir-hi els seus serveis territorials, fet que comport\xc3\xa0 la rehabilitaci\xc3\xb3 integral feta l'any 1992 per l'arquitecte Urbano Rifaterra i Espallargas."